Marc Riboud vokste opp i Lyon i en søskenflokk på sju, og var lillebror til forretningsmennene Antoine og Jean Riboud. Faren deres var vei- og vannbygningsingeniøren og jernbanedirektøren Paul Riboud, mens farfaren var en av grunnleggerne av Lyonnaise de Banque. Marc Riboud begynte tidlig å fotografere, og tok for eksempel bilder fra verdensutstillingen i Paris i 1937 med sin fars Kodak foldekamera.